
A premenstruális diszfóriás zavar retrospektív és prospektív szűrőeszközeinek összevetése magyar populációban

Kulcsszavak: premenstruációs diszfóriás zavar, depresszív tünetek, szorongásos tünetek, szubjektív jóllét
Bevezetés: A premenstruális diszfóriás zavar (PMDD) egy, a reproduktív korú nők 3-8%-át érintő, a mindennapi funkcionalitást és életminőséget pszichés, illetve szomatikus tünetekkel terhelő, aluldiagnosztizált probléma. Jelenleg nem áll rendelkezésre a felismerését segítő magyar nyelvű pszichodiagnosztikai teszt. Kutatásunkban egy, a diagnosztikai kritériumokon alapuló, retrospektív szűrőeszköz és egy, a tünetek monitorozásán alapuló prospektív szűrőeszköz alkalmazhatóságát vetettük össze magyar nők körében.
Módszerek: A kutatás internetes toborzással, kényelmi mintavétellel valósult meg. Az első megkeresésre 393 kitöltés érkezett, kizárási kritériumok alapján belőlük 112-t vontunk be az adatelemzésbe. A retrospektív szűrőeszközzel felmértük a valószínűsíthetően PMDD-vel élők számát, illetve az aktuális állapotot Beck-féle Depresszió Kérdőív, Spielberger-féle Állapot Szorongás alskála és WHO Jól-Lét Kérdőív segítségével. További két megkeresés során az ebbe beleegyezők a menstruációjuk előtti és az azt követő egy héten belül kitöltötték az említett hangulati skálákat és a prospektív DRSP (Daily Record of Severity of Problems) kérdőívet.
Eredmények: Az első kitöltést követően a retrospektív szűrőeszköz alapján a nőket két csoportba soroltuk: valószínűleg PMDD-sek (n=67) és valószínűleg nem PMDD-sek (n=45). A DRSP kérdőív alapján végzett második és harmadik kutatási szakaszban szintén valószínűleg PMDD-s (n=3) és valószínűleg nem PMDD-s (n=6) csoportokat alkottunk. A retrospektív szűrőeszköz besorolása és a prospektív DRSP eredményei között szignifikáns összefüggést figyeltünk meg (p=0,048; Cramer V=0,79). A valószínűleg PMDD-vel élők alacsonyabb jól-létről (p=0,06) és súlyosabb depresszív (p=0,79) és szorongásos (p=0.17) tünetekről számoltak be, mint a nem PMDD-s csoport.
Megbeszélés: Előzetes eredményeink alapján a PMDD nagy számban érintheti a magyar nőket is, amely felhívja a figyelmet a további kutatások és a magyar nyelvű szűrőeszközök jelentőségére.



